BBL เผยได้รับใบอนุญาตเปิดสาขาในเมียนมาร์แล้ว พร้อมเปิดให้บริการ 2 มิ.ย.นี้
BBL เผยได้รับใบอนุญาตเปิดสาขาในประเทศเมียนมาร์ สาขาย่างกุ้งแล้ว พร้อมเปิดให้บริการ 2 มิ.ย.นี้
27 พ.ค. 2558

ผู้สื่อข่าวรายงานว่า นายชาติศิริ โสภณพนิช กรรมการผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า บริษัทได้รับอนุญาตจากธนาคารกลางแห่งเมียนมาร์ให้เปิดสาขาย่างกุ้งแล้ว โดยธนาคารพร้อมเปิดดำเนินการสาขาย่างกุ้ง ประเทศสาธารณรัฐแห่งสหภาพเมียนมาร์ ในวันอังคารที่ 2 มิถุนายน 2558
โดยสามารถให้บริการทางการเงินแก่บริษัทต่างชาติ และธนาคารในประเทศเมียนมาร์ ครอบคลุมบริการเงินฝาก สินเชื่อธุรกิจ บริการเพื่อธุรกิจส่งออกและนำเข้า บริการโอนเงินต่างประเทศ บริการแลกเปลี่ยนเงินตราต่างประเทศ แก่บริษัทต่างชาติ (Foreign-invested company) และธนาคารในประเทศเมียนมาร์ (Domestic bank) ทั้งในรูปเงินตราต่างประเทศและเงินสกุลเมียนมาร์จ๊าต โดยมีนายคเนศร์ บูรณสิน SVP และผู้จัดการสาขาย่างกุ้ง และคุณทศทิศ รอดประเสริฐ AVP และผู้จัดการฝ่ายการตลาดสาขาย่างกุ้ง พร้อมให้บริการ
โดยจะมีบทบาทสำคัญในการช่วยส่งเสริมและพัฒนาระบบสถาบันการเงินรองรับการเติบโตของภาคธุรกิจและอุตสาหกรรมที่มีศักยภาพสูง โดยเฉพาะการเชื่อมโยงเครือข่ายสาขาต่างประเทศของธนาคารกรุงเทพ เพื่อให้บริการแบบครบวงจรแก่ลูกค้าและนักลงทุนที่เข้าไปทำธุรกิจในประเทศเมียนมาร์
 